CELEX: 32011Y0208(01)
Language: sk
Date: 2011-01-20 00:00:00
Title: Rozhodnutie Európskeho výboru pre systémové riziká z  20. januára 2011 o postupoch a požiadavkách na výber, vymenovanie a nahradzovanie členov poradného výboru Európskeho výboru pre systémové riziká pre vedecké otázky (ESRB/2011/2)

8.2.2011   
            
            
               SK
            
            
               Úradný vestník Európskej únie
            
            
               C 39/10
            
         ROZHODNUTIE EURÓPSKEHO VÝBORU PRE SYSTÉMOVÉ RIZIKÁ
   z 20. januára 2011
   o postupoch a požiadavkách na výber, vymenovanie a nahradzovanie členov poradného výboru Európskeho výboru pre systémové riziká pre vedecké otázky
   (ESRB/2011/2)
   2011/C 39/09
   GENERÁLNA RADA EURÓPSKEHO VÝBORU PRE SYSTÉMOVÉ RIZIKÁ,
   so zreteľom na nariadenie Európskeho parlamentu a Rady (EÚ) č. 1092/2010 z 24. novembra 2010 o makroprudenciálnom dohľade Európskej únie nad finančným systémom a o zriadení Európskeho výboru pre systémové riziká (1), a najmä na jeho článok 12,
   so zreteľom na rozhodnutie Európskeho výboru pre systémové riziká ESRB/2011/1 z 20. januára 2011, ktorým sa prijíma rokovací poriadok ESRB, a najmä na jeho článok 11,
   PRIJAL TOTO ROZHODNUTIE:
   Článok 1
   Výzva na vyjadrenie záujmu
   1.   Európsky výbor pre systémové riziká (ESRB) uverejňuje výzvu pre externých odborníkov na vyjadrenie záujmu o vymenovanie za členov poradného výboru ESRB pre vedecké otázky (ASC).
   2.   Výzva na vyjadrenie záujmu okrem iného obsahuje: a) úlohu ASC a jeho zloženie, b) kritériá spôsobilosti, výberové kritériá a spôsoby vymenovania, c) ekonomické stránky mandátu, d) postup pri podávaní prihlášok vrátane termínu pre prijímanie prihlášok.
   3.   Výzva na vyjadrenie záujmu sa uverejňuje v Úradnom vestníku Európskej únie, na internetovej stránke ESRB a na internetových stránkach inštitúcií, ktoré členovia generálnej rady ESRB zastupujú. Ak je to vhodné, ESRB môže uverejniť výzvu na vyjadrenie záujmu aj prostredníctvom iných oznamovacích prostriedkov. V prípade nezrovnalostí medzi rôznymi uverejnenými verziami sa verzia uverejnená v úradnom vestníku považuje za autentickú a má prednosť pred ostatnými verziami.
   4.   Termín pre kandidátov na podávanie prihlášok sa stanovuje na 21. kalendárny deň po uverejnení výzvy na vyjadrenie záujmu v úradnom vestníku.
   Článok 2
   Výber členov ASC
   1.   Riadiaci výbor vyberá kandidátov, ktorých navrhuje generálnej rade na vymenovanie za členov ASC, a vyberá vhodných kandidátov na zaradenie do zoznamu náhradníkov.
   2.   Riadiaci výbor hodnotí kandidátov podľa výberových kritérií ustanovených v článku 3.
   3.   Riadiaci výbor vyplní o každom kandidátovi hodnotiaci formulár, ktorý obsahuje zhrnutie zdôrazňujúce jeho osobitné prednosti a nedostatky a záver o tom, či je vhodné vymenovať ho za člena ASC alebo zaradiť do zoznamu náhradníkov podľa článku 4.
   4.   Riadiaci výbor predloží výsledky výberového konania na schválenie generálnej rade.
   5.   Pri príprave a organizovaní výberu členov ASC pomáha riadiacemu výboru najvyšší predstaviteľ sekretariátu ESRB. Sekretariát ESRB poskytuje riadiacemu výberu technickú a logistickú podporu. Ak to riadiaci výbor považuje za vhodné, sekretariátu ESRB pomáhajú vybraní zamestnanci inštitúcií, ktoré členovia generálnej rady ESRB zastupujú.
   Článok 3
   Výberové kritériá
   1.   V súlade s článkom 12 ods. 1 nariadenia (EÚ) č. 1092/2010, členovia ASC sa vyberajú na základe svojej všeobecnej spôsobilosti a pre svoje rôznorodé skúsenosti v akademickej alebo inej oblasti, najmä v oblasti malých a stredných podnikov alebo odborov, alebo ako poskytovatelia alebo spotrebitelia finančných služieb.
   Medzi výberové kritériá pre členstvo v ASC patria najmä:
   
               a)
            
            
               vysoká odbornosť v oblasti finančného sektora a jeho vzťahu k hospodárstvu ako celku a preukázaná všeobecná spôsobilosť týkajúca sa záležitostí systémových rizík, najmä na úrovni Únie;
            
         
               b)
            
            
               schopnosť vedecky prispieť k pochopeniu vzájomného ovplyvňovania sa oblastí uvedených v článku 12 nariadenia (EÚ) č. 1092/2010;
            
         
               c)
            
            
               PhD. v oblasti financií, ekonómie alebo v inej relevantnej oblasti, alebo rovnocenná kvalifikácia, solídna akademická skúsenosť, napríklad profesúra, v jednej alebo viacerých oblastiach relevantných pre ESRB a/alebo početné publikácie;
            
         
               d)
            
            
               schopnosť dôsledne skúmať vedecké práce a publikácie a analyzovať zložité informácie a prípady;
            
         
               e)
            
            
               profesionálna skúsenosť vo viacodborovom prostredí, pokiaľ možno v medzinárodných podmienkach;
            
         
               f)
            
            
               preukázaná znalosť angličtiny slovom a písmom, získaná na základe pedagogickej skúsenosti, verejných vystúpení, aktívnej účasti na stretnutiach odborníkov a publikovania.
            
         ESRB môže vo výzvach na vyjadrenie záujmu uviesť dodatočné výberové kritériá.
   2.   Zamestnanci inštitúcií, ktorých členmi sú členovia generálnej rady ESRB (2), nie sú spôsobilí uchádzať sa o vymenovanie za členov ASC.
   Článok 4
   Zoznam náhradníkov
   1.   Zoznam náhradníkov zahŕňa kandidátov, ktorí neboli vymenovaní za členov ASC, hoci neboli v priebehu výberového konania vyradení.
   2.   Ak sa uvoľní miesto v ASC, riadiaci výbor vyberie za podmienok stanovených v odseku 3 nového kandidáta zo zoznamu náhradníkov zostaveného podľa článku 2 ods. 1 a navrhne generálnej rade, aby ho vymenovala za člena ASC na štvorročné obnoviteľné funkčné obdobie.
   3.   Zoznam náhradníkov platí dva roky od jeho schválenia. Jeho platnosť možno predĺžiť až do uverejnenia novej výzvy na vyjadrenie záujmu.
   Článok 5
   Predseda a podpredsedovia ASC
   1.   Riadiaci výbor zabezpečuje, aby boli najmenej šiesti z pätnástich uchádzačov spôsobilí na vymenovanie za predsedu a podpredsedov ASC.
   2.   Ako predseda, tak aj dvaja podpredsedovia ASC majú vysokú úroveň relevantných odborných znalostí a vedomostí, napríklad akademické skúsenosti z oblastí bankovníctva, trhov s cennými papiermi alebo poisťovníctva a dôchodkového poistenia zamestnancov.
   3.   Kandidátov na predsedu a dvoch podpredsedov ASC navrhuje generálnej rade predseda ESRB.
   4.   Predseda a dvaja podpredsedovia ASC sú občanmi Európskej únie.
   5.   Predsedníctvo ASC sa obmieňa medzi vymenovaným predsedom a dvomi podpredsedami každých 16 mesiacov.
   Článok 6
   Vymenovanie
   1.   Generálna rada môže schváliť návrhy riadiaceho výboru alebo môže požiadať riadiaci výbor, aby navrhol za členov ASC iných kandidátov spomedzi tých, ktorých riadiaci výbor v priebehu výberového konania nevyradil.
   2.   Generálna rada vymenuje predsedu a dvoch podpredsedov ASC na návrh predsedu ESRB.
   3.   Vymenovaní vybraní odborníci vykonávajú svoj mandát osobne. Preto nezverujú svoje povinnosti iným členom alebo tretej osobe, s výnimkou predsedu a dvoch podpredsedov ASC v prípadoch a pod podmienkami ustanovenými v rokovacom poriadku ESRB.
   4.   Každé vymenovanie je podmienené podpísaním menovacích dekrétov od predsedu ESRB odborníkmi, podpísaním zmluvy s Európskou centrálnou bankou o náhradách a úhrade výdavkov a uskutočnením vyhlásení podľa článku 7.
   Článok 7
   Vyhlásenia
   1.   Odborníci vybraní na vymenovanie za členov ASC predložia vyhlásenie o tom, že sa zaväzujú konať nezávisle od každého vonkajšieho vplyvu a riadiť sa pri výkone svojich úloh verejným záujmom Únie ako celku. Na tento účel uskutočňujú písomné vyhlásenie o nezávislosti a priznanie záujmov, pričom používajú vzory 1 a 2 v prílohe. V priznaní záujmov sa poukazuje na všetky priame alebo nepriame záujmy, ktoré môžu mať vplyv na nezávislosť člena, alebo na to, že takéto záujmy neexistujú.
   2.   Členovia ASC podpisujú písomné vyhlásenie o tom, že dodržiavajú pravidlá o zachovávaní dôvernosti, pričom používajú vzor 3.
   3.   Predseda a dvaja podpredsedovia podpisujú písomné vyhlásenie o tom, že nezastávajú žiadnu funkciu vo finančnom sektore.
   4.   Členovia ASC sa zaväzujú dodržiavať kódex správania, ktorý prijíma generálna rada ESRB.
   5.   Vyššie uvedené vyhlásenia a priznanie sa uverejňujú na internetovej stránke ESRB. Každá zmena týkajúca sa týchto vyhlásení a priznania sa okamžite oznamuje najvyššiemu predstaviteľovi sekretariátu ESRB.
   Článok 8
   Ukončenie mandátu a nahradzovanie členov
   1.   Generálna rada môže ukončiť mandát odborníka v týchto prípadoch:
   
               a)
            
            
               ak sa odborník vzdal svojho mandátu alebo jeho mandát zanikol bez toho, aby bol obnovený;
            
         
               b)
            
            
               ak sa odborník nezúčastnil na troch po sebe nasledujúcich riadnych stretnutiach ASC, ibaže preukázal, že sa nemohol zúčastniť zo zdravotných dôvodov;
            
         
               c)
            
            
               v prípade konfliktu záujmov, porušenia povinnosti alebo závažného pochybenia.
            
         2.   Ak sa mandát člena ASC ukončí pred uplynutím jeho štvorročného funkčného obdobia, uplatňuje sa článok 4 ods. 2 a 3.
   3.   Predsedu alebo podpredsedov môže nahradiť člen ASC vo funkcii, ktorý sa ďalej nahradí v súlade s postupom podľa odseku 2.
   4.   Na návrh riadiaceho výboru môže generálna rada rozhodnúť o tom, že obnoví mandát člena ASC v čase jeho ukončenia o ďalšie štyri roky.
   Článok 9
   Uverejnenie
   Toto rozhodnutie sa uverejní v Úradnom vestníku Európskej únie.
   
      Vo Frankfurte nad Mohanom 20. januára 2011
      
         
            Predseda ESRB
         
         Jean-Claude TRICHET
      
   
   
      (1)  Ú. v. EÚ L 331, 15.12.2010, s. 1.
   
      (2)  Európska centrálna banka, národné centrálne banky členských štátov Európskej únie, Komisia, Európsky orgán dohľadu (Európsky orgán pre bankovníctvo), Európsky orgán dohľadu (Európsky orgán pre poisťovníctvo a dôchodkové poistenie zamestnancov), Európsky orgán dohľadu (Európsky orgán pre cenné papiere a trhy), príslušné vnútroštátne orgány dohľadu, Hospodársky a finančný výbor.
   
      PRÍLOHA
      VZOR 1:   VYHLÁSENIE O NEZÁVISLOSTI
      Meno: 
      Týmto vyhlasujem, že budem konať nezávisle od každého vonkajšieho vplyvu a výlučne v záujme Únie.
      Najmä som si vedomý/vedomá, že je mojou povinnosťou písomne priznať raz do roka a na každom zasadnutí poradného výboru pre vedecké otázky (ASC) všetky záujmy, ktoré by mohli mať vplyv na moju nezávislosť vo vzťahu k bodom programu alebo môjmu prispievaniu k práci ASC vo všeobecnosti.
      Okamžite upovedomím ASC o každom pokuse tretích osôb ovplyvniť ma priamo alebo nepriamo pri výkone môjho mandátu.
      Vo  dňa 
      Podpis: 
      VZOR 2:   PRIZNANIE ZÁUJMOV ČLENA
      Meno: 
      Údaje o priamych alebo nepriamych záujmoch, ktoré by mohli mať potenciálny význam pre prácu poradného výboru pre vedecké otázky (ASC) a poslanie Európskeho výboru pre systémové riziká (ESRB):
      
                  1.
               
               
                  Priamy záujem (finančné výhody vyplývajúce napríklad zo zamestnania, činností vykonávaných na základe zmluvy, investícií, honorárov atď.):
               
            
                  2.
               
               
                  Nepriame záujmy (nepriame finančné záujmy, napr. granty a sponzorstvá, alebo iné záujmy):
               
            
                  3.
               
               
                  Záujmy vyplývajúce z profesionálnych činností členov alebo ich blízkych rodinných príslušníkov:
               
            
                  4.
               
               
                  Všetky úlohy, ktoré členovi vyplývajú z členstva v organizáciách alebo orgánoch alebo kluboch, ktorých záujmy sa týkajú práce ASC alebo poslania ESRB, alebo z úzkych vzťahov k takýmto organizáciám, orgánom alebo klubom:
               
            
                  5.
               
               
                  Ostatné záujmy alebo skutočnosti, ktoré člen považuje za relevantné:
               
            Vyhlásenie:
      Čestne prehlasujem, že vyššie uvedené údaje sú pravdivé a úplné.
      O každej zmene vyššie uvedených údajov okamžite upovedomím ASC a sekretariát ESRB.
      Vo  dňa 
      Podpis: 
      VZOR 3:   VYHLÁSENIE O ZACHOVÁVANÍ DÔVERNOSTI
      Meno: 
      Týmto vyhlasujem, že som si vedomý/vedomá mojej povinnosti zachovávať dôvernosť.
      Som povinný neprezradiť informácie získané v dôsledku môjho členstva v poradnom výbore pre vedecké otázky (ASC) a mojej práce pre Európsky výbor pre systémové riziká, ibaže som na to bol/bola oprávnená.
      Taktiež rešpektujem dôverný charakter názorov, ktoré vyjadrujú ostatní členovia ASC alebo pozorovatelia alebo iní účastníci počas diskusií na zasadnutiach, alebo ktoré poskytujú písomne.
      Vo  dňa 
      Podpis: